b'\n_START_ARTICLE_\nBullshit!\n_START_PARAGRAPH_\nBullshit! (dar \xc5\xbeinoma kaip Penn & Teller: Bullshit!) yra JAV Emmy apdovanojimams nominuotas televizijos \xc5\xa1ou, nuo 2003\xc2\xa0m. rodomas kabelin\xc4\x97s televizijos Showtime. Serialas susilauk\xc4\x97 pasaulin\xc4\x97s s\xc4\x97km\xc4\x97s, ir dabar taip pat yra transliuojamas Australijoje, Brazilijoje, Kanadoje, Naujojoje Zelandijoje, \xc5\xa0vedijoje, Jungtin\xc4\x97je Karalyst\xc4\x97je._NEWLINE_Bullshit! veda vieni garsiausi\xc5\xb3 \xc5\xa1iuolaikini\xc5\xb3 iliuzionist\xc5\xb3, Peno ir Telerio duetas._NEWLINE_Jau yra parodyti 8 sezonai.\n_START_SECTION_\nLaida\n_START_PARAGRAPH_\n\xc5\xa0ou yra skirtas \xc4\xafvairi\xc5\xb3 populiari\xc5\xb3 \xc5\xa1i\xc5\xb3 laik\xc5\xb3 mit\xc5\xb3, visuomen\xc4\x97je paplitusi\xc5\xb3 klaiding\xc5\xb3 \xc4\xafsitikinim\xc5\xb3 demaskavimui, skepticizmo ir kriti\xc5\xa1ko m\xc4\x85stymo propagavimui. Kiekviena laida yra skirta vienai ar dviem koncepcijoms atskleisti. Pavyzd\xc5\xbeiui: kriptozoologija, geneti\xc5\xa1kai modifikuoto maisto baim\xc4\x97, feng \xc5\xa1ui, kreacionizmas, PETA, Motina Teres\xc4\x97 ir kiti._NEWLINE_Peno ir Telerio tikslas yra pana\xc5\xa1us \xc4\xaf iliuzionist\xc5\xb3 Hario Hudinio bei James Randi veikl\xc4\x85, kurie taip pat dar yra \xc5\xbeinomi \xc5\xa1arlatan\xc5\xb3, teigian\xc4\x8di\xc5\xb3 tur\xc4\xaf antgamtini\xc5\xb3 gali\xc5\xb3, demaskavimu._NEWLINE_Kaip ir kituose j\xc5\xb3 pasirodymuose, beveik visada kalba tik Penn\xe2\x80\x99as, o Teller\xe2\x80\x99is visada tyli, i\xc5\xa1skyrus pilvakalbyst\xc4\x99, kai \xe2\x80\x9ekalba\xe2\x80\x9c kokia nors l\xc4\x97l\xc4\x97 ar pana\xc5\xa1iai._NEWLINE_Didel\xc4\x97 dalis \xc5\xa1ou laid\xc5\xb3 yra pa\xc5\xbeym\xc4\x97tos N-14 ar pana\xc5\xa1iai, d\xc4\x97l naudojam\xc5\xb3 keiksma\xc5\xbeod\xc5\xbei\xc5\xb3, kartais\xc2\xa0\xe2\x80\x93 atvir\xc5\xb3 erotini\xc5\xb3 vaizd\xc5\xb3 (ypa\xc4\x8d kai gvildenamos su seksu susijusios temos). Kritikuojamos koncepcijos palaikytojai i\xc5\xa1 u\xc5\xbe kadro atvirai vadinami idiotais, \xc5\xa1iknaskyl\xc4\x97m ar kitais angli\xc5\xa1kais epitetais, d\xc4\x97l ko laida susilaukia kritikos. Da\xc5\xbeniausiai tai daroma i\xc5\xa1klausius interviu su jais, kai Penn\xe2\x80\x99as neva stebisi d\xc4\x97l tokio nusikalb\xc4\x97jimo. Jei toje pa\xc4\x8dioje laidoje rodomas kitas interviu su tuo pa\xc4\x8diu \xc5\xbemogumi fragmentas, jis pristatomas ma\xc5\xbedaug taip: \xe2\x80\x9eo dabar v\xc4\x97l paklausysime, k\xc4\x85 pasakys tas asshole (ang. \xc5\xa1iknaskyl\xc4\x97)\xe2\x80\x9c._NEWLINE_Penn\xe2\x80\x99as ir Teller\xe2\x80\x99is labai retai a\xc5\xa1triai atsiliepia apie \xc4\xafvairiais gandais tikin\xc4\x8dius \xc5\xbemones, visa j\xc5\xb3 ugnis nukreipta \xc4\xaf tok\xc4\xaf tik\xc4\x97jim\xc4\x85 propaguojan\xc4\x8dius, o ypa\xc4\x8d\xc2\xa0\xe2\x80\x93 i\xc5\xa1 jo besipelnan\xc4\x8dius. Pavyzd\xc5\xbeiui, rodant interviu su apie J\xc4\x97zaus nukry\xc5\xbeiavim\xc4\x85 jokio pagrindo neturin\xc4\x8dias teorijas d\xc4\x97stan\xc4\x8diu pseudomokslininku, Penn\xe2\x80\x99as pakomentavo \xe2\x80\x9eman visa tai pana\xc5\xa1u \xc4\xaf situacij\xc5\xb3 komedij\xc4\x85\xe2\x80\x9c. Toliau po kiekvieno jo nuomone neteisingo teiginio pasigirsdavo juoko u\xc5\xbesklandos. Taip pat, atsiliepdamas \xc4\xaf kritik\xc4\x85, laidoje apie vaiduokli\xc5\xb3 gaudytojus, rodant vien\xc4\x85 j\xc5\xb3 grup\xc4\x99, Penn\xe2\x80\x99as pasak\xc4\x97 \xe2\x80\x9eda\xc5\xbenai susilaukiame kritikos, kad m\xc5\xabs\xc5\xb3 laidoje rodomi \xc5\xbemon\xc4\x97s atrodo kaip idiotai. Tod\xc4\x97l dabar pabandysime padaryti atvirk\xc5\xa1\xc4\x8diai, ir \xc5\xa1ituos idiotus pavaizduoti \xc5\xa1auniai\xe2\x80\x9c. Toliau laidoje kur tik buvo rodoma ta vaiduokli\xc5\xb3 gaudytoj\xc5\xb3 grup\xc4\x97, b\xc5\xabdavo leid\xc5\xbeiamas elektronin\xc4\x97s muzikos garso takelis, pakei\xc4\x8diamos spalvos ir filmavimo kampai, sul\xc4\x97tinamas rodymas taip, kad susidaryt\xc5\xb3 \xc4\xafsp\xc5\xabdis jog \xc4\x8dia meninis filmas._NEWLINE_Taip pat laida kritikuojama es\xc4\x85 oponent\xc5\xb3 pasisakymus rodo i\xc5\xa1trauktus i\xc5\xa1 konteksto, ta\xc4\x8diau jie patys tai neigia. Kita vertus, vienoje laidos ap\xc5\xbevalgoje The New York Post buvo para\xc5\xa1yta \xe2\x80\x9eapgaudin\xc4\x97dami \xc5\xbemones ir imdami i\xc5\xa1 j\xc5\xb3 u\xc5\xbe tai pinigus, \xc5\xa1arlatanai paver\xc4\x8dia savo klientus kvailiais. \xc5\xa0i laida atsilyginimui daro t\xc4\x85 pat\xc4\xaf i\xc5\xa1 j\xc5\xb3, tik neima pinig\xc5\xb3\xe2\x80\x9c. _NEWLINE_Visada apklausiama ir kita pus\xc4\x97, paprastai\xc2\xa0\xe2\x80\x93 mokslininkai, aptariamos temos specialistai. Da\xc5\xbenai imama interviu ir su iliuzionistu James Randi, patyrusiu \xc5\xa1arlatan\xc5\xb3 demaskuotoju.\n_START_SECTION_\nNemoksliniai eksperimentai\n_START_PARAGRAPH_\nDa\xc5\xbenoje laidoje vyksta eksperimentai, kaip Penn\xe2\x80\x99as juos pristato \xe2\x80\x9em\xc5\xabs\xc5\xb3 garsieji nemoksliniai eksperimentai\xe2\x80\x9c. Tai yra \xc4\xafvair\xc5\xabs moksliniu metodu paremti eksperimentai patikrinti vien\xc4\x85 ar kit\xc4\x85 teigin\xc4\xaf, pavyzd\xc5\xbeiui,\xc2\xa0\xe2\x80\x93 feng \xc5\xa1ui veikim\xc4\x85. Moksliniais j\xc5\xb3 negalima pavadinti d\xc4\x97l per ma\xc5\xbeos ir nereprezentatyvios statistin\xc4\x97s imties, pa\xc4\x8dios laidos pob\xc5\xabd\xc5\xbeio ir kit\xc5\xb3 prie\xc5\xbeas\xc4\x8di\xc5\xb3._NEWLINE_Pavyzd\xc5\xbeiui, apklausiant gatv\xc4\x97je daugelis \xc5\xbemoni\xc5\xb3 teig\xc4\x97, jog perka vanden\xc4\xaf buteliuose tod\xc4\x97l, kad jis skanesnis, nei i\xc5\xa1 \xc4\x8diaupo. Ta\xc4\x8diau davus jiems paragauti i\xc5\xa1 dviej\xc5\xb3 ne\xc5\xbeym\xc4\x97t\xc5\xb3 buteli\xc5\xb3\xc2\xa0\xe2\x80\x93 vienas su pirktiniu vandeniu, kitame vanduo i\xc5\xa1 \xc4\x8diaupo\xc2\xa0\xe2\x80\x93 75\xc2\xa0% respondent\xc5\xb3 skanesniu \xc4\xafvertino \xc4\x8diaupo vanden\xc4\xaf.\n_START_SECTION_\nPasyvus r\xc5\xabkymas\n_START_PARAGRAPH_\nPirmojo sezono penktoje laidoje buvo parodyta, kad pasyvus r\xc5\xabkymas t\xc4\x97ra mitas, o i\xc5\xa1 ties\xc5\xb3 \xc5\xbemogui tai n\xc4\x97ra kenksminga. Ta\xc4\x8diau Robert Todd Carroll, Skeptiko \xc5\xbeodyno autorius, detaliau pastudijav\xc4\x99s \xc5\xa1i\xc4\x85 \xc5\xbeal\xc4\x85 paneigian\xc4\x8dius tyrimus bei kit\xc4\x85 med\xc5\xbeiag\xc4\x85 nusprend\xc4\x97, kad tyrimai buvo nemoksli\xc5\xa1ki, ir i\xc5\xa1 ties\xc5\xb3 pasyvus r\xc5\xabkymas daro \xc5\xbeal\xc4\x85. Kai JREF organizuojamame skeptik\xc5\xb3 suva\xc5\xbeiavime The Amaz!ng Meeting duetas buvo paklaustas apie tai, atsak\xc4\x97, jog jie klydo ir kito sezono laidoje apie tai paskelbs.\n_START_SECTION_\nPavadinimo reik\xc5\xa1m\xc4\x97\n_START_PARAGRAPH_\nLaisvai ver\xc4\x8diant, angli\xc5\xa1kas \xc5\xbeodis bullshit rei\xc5\xa1kia m\xc4\x97\xc5\xa1l\xc4\x85. Angl\xc5\xb3 kalboje jis da\xc5\xbenai vartojamas apib\xc5\xabdinti \xe2\x80\x9etau\xc5\xa1kalus\xe2\x80\x9c, vertintojo nuomone tu\xc5\xa1\xc4\x8dias, pagrindo neturin\xc4\x8dias kalbas, neteisingas istorijas ar pana\xc5\xa1iai._NEWLINE_\xc5\xa0is pavadinimas bei laidos stilius buvo pasirinktas ir d\xc4\x97l teisini\xc5\xb3 prie\xc5\xbeas\xc4\x8di\xc5\xb3. I\xc5\xa1vadinus aptariamus \xc5\xbemones \xc5\xa1arlatanais arba melagiais, gali tekti bylin\xc4\x97tis ir \xc4\xafrodin\xc4\x97ti, kad tai ne \xc5\xa1mei\xc5\xbetas. Tuo tarpu vadinti \xc5\xa1lam\xc5\xa1tu, m\xc4\x97\xc5\xa1lu ar kitais vulgariais \xc5\xbeod\xc5\xbeiais yra teisi\xc5\xa1kai saugu. Apie tai Penas paai\xc5\xa1kino jau pa\xc4\x8dioje pirmoje laidoje.'